Nhar il-Ħamis li għadda s-Segretarju Parlamentari għall-Gvern Lokali Stefan Buontempo għamel żjara fil-librerija reġjonali ta' Birkirkara li tinstab fiċ-Ċentru Ċiviku tal-istess raħal fejn ra l-aħħar xogħol ta' titjib fil-librerija tal-komunità illi fost l-oħrajn inkluda xiri ta' kotba dyslexia-friendly biex jingħata aċċess għall-qari lil persuni li għandhom dan id-diżordni tat-tagħlim. Servizz ta' komunità Matul iż-żjara tiegħu, is-Segretarju Parlamentari Buontempo saħaq fuq l-importanza li l-libreriji fil-komunità jinżammu ħajjin sabiex ikompli jitkattar id-delizzju tal-qari. "Nafu kif it-teknoloġija bidlet il-mod ta' kif ngħixu u kif it-tfal il-ħin kollu jridu jilgħabu xi video games, imma ma nistgħux ninsew l-importanza tal-qari u li għandna nżommu bilanċ ta' kif inqassmu l-ħin." Huwa għamel referenza wkoll għall-programmi li qed iwettaq dan il-Gvern kontra l-illiteriżmu u fakkar kif numru sabiħ ta' kunsilli lokali qed jieħdu sehem f'dawn il-programmi flimkien man-National Literacy Agency, l-iskejjel u l-libreriji. Is-Segretarju Parlamentari Buontempo tenna li l-libreriji mhumiex hemm biss għat-tfal, iżda huma riżorsa siewja għall-komunità kollha, speċjalment għal nies ta' ċertu età li mhux biss jistgħu jagħmlu użu mill-kotba imma jistgħu jinvolvu ruħhom f'inizjattivi żgħar organizzati mill-kunsilli lokali, bħal dawk fejn it-tfal jaqraw xi storja ħelwa lill-anzjani. Huwa ħeġġeġ lil dawk li għandhom għal qalbhom il-komunità u li għandhom xi ftit tal-ħin x'jiddedikaw, biex jgħinu fil-librerija sabiex ikunu ta' servizz għall-komunitajiet tagħhom. "Jiena nemmen li l-libreriji pubbliċi għandom ikunu mezz ta' kif ngħaqqdu l-komunità flimkien, mezz ta' kif inżommu l-identità tal-lokalità, mezz ta' inklużjoni soċjali, mezz ta' tagħlim matul il-ħajja, u mezz ta' kif il-komunità taħseb f'kulħadd u li ma tħalli lil ħadd jaqa' lura," temm jgħid is-Segretarju Parlamentari Buontempo. Ħidma kollaborattiva Il-qofol ta' din l-attività kienet preżentazzjoni li saret minn Steve Borg prinċipal ta' Libreriji Maltin li huwa risponsabbli mir-rinovament tal-libreriji, li spjega x'ħidma kollaborattiva li twettqet matul dawn l-aħħar tliet snin bl-għan li jsir rinovament tal-librerija reġjonali ta' Birkirkara. Borg qal li fl-istadju bikri ta' dan il-proġett il-Libreriji Maltin u l-Kunsill Lokali ta' Birkirkara fasslu skeda ta' xogħol li jrid isir fid-damma tal-kotba, żieda ta' servizzi u titjib fl-istandard fil-librerija reġjonali. Bħala parti minn din l-iskema ta' xogħol kien hemm it-tneħħija ta' materjal skadut mill-kollezzjoni eżistenti minn staff professjonali ta' Libreriji Maltin. Dawn il-kotba antiki ġew sostitwiti minn oħrajn ġodda li żdiedu b'mod sostanzjali bil-flus ta' Libreriji Maltin, donazzjonijiet ta' kotba li saru mill-kunsilli lokali kif ukoll permezz tal-iskema għax-xiri ta' kotba li l-istess Kunsill jipparteċipa fiha fuq bażi annwali. Barra minn hekk, ingħaqdu wkoll mad-damma tal-librerija mijiet ta' kotba magħżulin minn Libreriji Maltin permezz tal-ftehim mal-Fondazzjoni Inspire, b'dawn tal-ewwel jinvestu wkoll f'materjal letterarju dyslexia-friendly. Iż-żieda fil-kotba ħolqot il-bżonn ta' aktar xkaffar; sfida li kienet indirizzata b'mod kollaborattiv fejn il-Kunsill Lokali ta' Birkirkara xtara l-injam li nħadem mill-impjegati ta' Libreriji Maltin. Sabiex i l-viżitaturi tal-librerija jkollhom esperjenza aktar interattiva, il-Kunsill Lokali investa fi tliet kompjuters moderni li ħadu post wieħed antik. Riċentement inxtara wkoll televixin mill-Kunsill biex jintuża għal waqt l-irrakkontar tal-istejjer u t-tixrid ta' tagħrif komunitarju. Sar ukoll titjib fiż-żona tal-attivitajiet għat-tfal fi ħdan il-librerija fejn il-Kunsill Lokali ta' Birkirkara xtara tapit ġdid tal-lastiku għall-irrakkontar tal-istejjer, tisbiħ tal-ħitan bi tpinġijiet b'karattri animati, flimkien ma' siġġijiet u mejda adattati għat-tfal. Min-naħa l-oħra, Libreriji Maltin u l-Fondazzjoni Inspire xtraw għodod kreattivi għat-tfal bħal abakus tal-injam. Borg temm il-preżentazzjoni billi esprima l-konvinzjoni tiegħu li se tkompli tiżdied il-konkorenza fil-librerija u li se jsir użu tajjeb mill-materjal ġdid mill-komunità Karkariża. Huwa ta ħajr speċjali lis-CEO ta' Libreriji Maltin Cheryl Falzon u s-Sindku Joanne Debono Grech, is-CEO ta' Inspire Antonello Gauci, il-Kunsillier Karkariż Liam Gauci u s-Segretarju Eżekuttiv Neil Spiteri, u lill-kollegi Michael Cachia u Cynthia Chetcuti li huma impjegati f'din il-librerija. Fl-aħħar ta' din l-attività saru għotjiet ta' kotba lil-librerija minn diversi awturi li kienu preżenti għal din l-attività.